Nadia Comăneci a dezvăluit ce nu lipsește niciodată de pe masa ei de Paște. „Zeița de la Montreal” locuiește de două decenii în Statele Unite ale Americii, dar continuă să gătească românește. La 62 de ani, fosta mare gimnastă le face toate poftele soțului ei, Bart Conner, și fiului Dylan.
Nadia dezvăluita, în urmă cu câțiva ani, că are două preparate pe care le face mereu de Sărbătorile Pascale: salata de vinete și sarmale. Rețetele învățate de la mama ei le-a adaptat pentru un stil de viață mai sănătos.
Nadia Comăneci a dezvăluit ce nu lipsește niciodată de pe masa ei de Paște
„Îmi place să gătesc, în special preparate din zona Moldovei. Am învăţat de la mama şi pot spune că mă simt chiar foarte bine în bucătărie. Eu serbez Paştele de două ori. O dată cu soţul şi băiatul meu, Bart şi Dylan, şi a doua oară de Paştele Ortodocşilor.
Gătesc două lucruri pentru familia mea – unul este salata de vinete cu garnitură de ardei copți. Este ușor de făcut și este bună acum, așa cum era și atunci. Celălalt preparat sunt sărmăluțele în foi de viță. În copilărie, mama făcea sarmale din carne de porc și vită, acum eu le fac din carne de curcan. Am adaptat rețeta pentru că este mai sănătos.
Facem în fiecare an o sărbătoare în familie, e rar când ne adunăm cu toţii, din toate colţurile lumii. Masa tradiţională e complexă, ei vor curcan, eu fac sărmăluţe cu curcan, sărmăluţe în foi de viţă, pentru că aşa am învăţat de la mama.
Băieţelul meu iubeşte sarmalele. În acestea pun carne tocată de curcan (carne slabă care nu îngraşă), ceapă (jumătate o călesc, jumătate o pun crudă) şi puţin orez la final. În loc să folosesc bulion, pun sos de salsa (se ştie că ardeiul iute ajută la slăbit). Eu prepar toată compoziţia şi împletitura, iar dedesubt adaug varză murată, cumpărată la borcan, tăiată de-a gata„, a transmis Nadia Comăneci, în urmă cu câțiva ani, potrivit viva.ro.
Și în acest an Nadia Comăneci a pregătit produse tradiționale. Marea noastră campioană a postat, pe contul ei de Instagram, o fotografie cu cozonacii pentru Paște. „Făcuți în casă”, a specificat Nadia.
Câți bani a ajuns să primească Nadia Comăneci de la statul român
Nadia a împlinit 62 de ani în luna noiembrie. De două decenii este stabilită în Statele Unite, în Norman, o mică localitate de lângă Oklahoma City. Fosta mare gimnastă îl are alături pe soţul ei, Bart Conner. Cei doi locuiesc într-o casă estimată la 400.000 de dolari.
Născută la Oneşti, „Zeiţa de la Montreal” are în palmares cinci medalii de aur la Jocurile Olimpice. De alte trei ori a cucerit argintul şi o dată bronzul. Pentru performanţele colosale, Nadia primeşte renta viageră maximă admisă.
Mai exact, potrivit sport.gov.ro, în primele luni din 2024 în conturi i-au intrat câte 16.635 de lei. Tot atât mai primesc fostele gimnaste Gina Gogean, Sandra Izbaşa, Andreea Răducan, Daniela Silivaş şi Simona Amânar.
Nadia a intrat în istoria sportului românesc și mondial în 1976, la Montreal, când a reușit să obțină prima notă de 10 la Jocurile Olimpice.
S-a retras din activitatea competiţională în 1984, având în palmares 25 de medalii câştigate la Jocuri Olimpice, Campionate Mondiale şi Campionate Europene, dintre care 16 de aur.